3 พันธมิตรผนึกกำลังรุกกวาดลูกค้ารายย่อย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

8...วารุณี อินวันนา
จากเป้าหมายเดียวกันของ บริษัท เมืองไทยประกันชีวิต บริษัท กรุงเทพประกันภัย บริษัท ทีคิวเอ็ม อินชัวร์รันส์ โบรคเกอร์ ที่ต้องการขยายฐานลูกค้ารายย่อยทั่วทุกพื้นที่ของประเทศ ทำให้ทั้ง 3 บริษัทหันมาจับมือกันผลิตละครสร้างสรรค์สังคม เรื่อง บริษัทสร้างสุข เพื่อสอดแทรกเนื้อหาเกี่ยวกับการทำประกันที่เป็นประโยชน์ผ่านบทละคร 
กรุงเทพประกันภัย มั่นใจเบี้ยแตะ 1,400 ล้านบาทแน่
นายอภิสิทธิ์ อนันตนาถรัตน์ ผู้อำนวยการธุรกิจลูกค้ารายย่อย บริษัท กรุงเทพประกันภัย กล่าวว่า ปี 2553 บริษัทตั้งเป้าหมายเบี้ยประกันภัยลูกค้ารายย่อย 1,400 ล้านบาท ซึ่งมั่นใจว่าตัวเลขเป้าหมายที่วางไว้ไม่น่าจะพลาด 
ทั้งนี้ มีแผนที่จะขายผ่านบริษัท ทีคิวเอ็มฯ 1,000 ล้านบาท ทั้งประกันภัยรถยนต์และประกันภัยประเภทอื่นๆ จับลูกค้ารายย่อยที่เป็นประชาชนทั่วไปและมนุษย์เงินเดือน โดย 6 เดือนแรกมีเบี้ยประกันภัยเข้ามาแล้วประมาณ 400 ล้านบาท เนื่องจากยอดขายลดลงในช่วงเดือน พ.ค. ที่มีความวุ่นวายทางการเมือง แต่ถือว่าเป็นไปตามเป้าหมาย 
สำหรับในครึ่งปีหลังนี้ จะออกกรมธรรม์อุบัติเหตุส่วนบุคคลที่จ่ายค่ารักษาพยาบาลเท่ากับความคุ้มครองชีวิต ซึ่งถือว่าเป็นแบบใหม่ที่ยังไม่เคยมี 
แม้จะขายผ่านบริษัท ทีคิวเอ็มฯ แต่การให้บริการสินไหมทดแทนทางบริษัทจะเป็นผู้ดำเนินการ อย่างไรก็ตาม ลูกค้าสามารถแจ้งเคลมผ่านทีคิวเอ็มฯ ได้ ทำให้เกิดความสะดวกมากขึ้น
นอกจากนี้ ทีคิวเอ็มฯ ยังสามารถเข้าถึงลูกค้าได้ดีเพราะขายผ่านโทรศัพท์และจำนวนลูกค้าเพิ่มขึ้นอย่างต่อเนื่องทุกปี การร่วมกันผลิตละครเพื่อสอดแทรกความรู้ด้านประกันภัย ทำให้ธุรกิจประกันภัยได้ประโยชน์ด้วย และประชาชนทั่วประเทศจะได้รับรู้เรื่องประกันภัยมากขึ้นผ่านละคร ซึ่งความสุขจะเกิดขึ้นได้เมื่อมีความสบายใจ ประกันภัยเป็นเครื่องมือในการสร้างความมั่นคงและมั่นใจให้กับชีวิตและทรัพย์สิน 
ทีคิวเอ็มฯ ขอเป็นที่ปรึกษาด้านประกัน ไม่ไล่บี้ลูกค้าซื้อ
นายอัญชลิน พรรณนิภา ประธาน บริษัท ทีคิวเอ็ม อินชัวร์รันส์ โบรคเกอร์ กล่าวว่า ปัจจุบันบริษัทมีฐานลูกค้ารายย่อย 4 แสนราย และปีนี้ได้ทำโครงการแฟมิลี่ คลับ ที่ลงไปตามจังหวัดต่างๆ เพื่อรับสมัครสมาชิก ซึ่งได้ลงไปทำกิจกรรมมาแล้ว 3 ครั้ง มีประชาชนสมัครเป็นสมาชิก 1 แสนราย รวมกับฐานลูกค้าเก่าที่จะเป็นสมาชิกอัตโนมัติมีจำนวน 5 แสนรายแล้ว จากเป้าหมาย 1 ล้านราย ภายในปีนี้ 
ทั้งนี้ เน้นสร้างความบันเทิงและให้ความรู้ด้านประกันภัย โดยไม่ได้เน้นไล่ล่าหาลูกค้ามาซื้อประกันภัย รวมถึงการให้คำปรึกษาด้านประกันแก่สมาชิกฟรี และจะให้ข้อมูลเกี่ยวกับสินค้าใหม่ๆ ที่ออกมาให้กับสมาชิกรับทราบ 
สำหรับ 6 เดือนแรกของปีนี้ บริษัทมีเบี้ยประกันภัยรับเข้ามาแล้ว 2,200 ล้านบาท จากเป้าหมายที่วางไว้ 5,500 ล้านบาทในปีนี้ โดยเป็นบริษัทนายหน้าประกันภัยที่รุกทำตลาดลูกค้ารายย่อยที่ใหญ่ที่สุดในขณะนี้ จึงต้องลงไปหาลูกค้าถึงที่ แม้เบี้ยประกันภัยส่วนใหญ่จะมาจากการขายผ่านโทรศัพท์ แต่เพื่อสร้างชื่อบริษัทให้เป็นที่รู้จัก จึงต้องลงมาเล่นบทบาทคล้ายๆ กับบริษัทประกันภัย เมื่อลูกค้ามีความต้องการประกันชีวิตหรือประกันภัยจะนึกถึงบริษัทเป็นอันดับแรก ซึ่งจะทำให้บริษัทมีการเติบโตที่ยั่งยืน
บริษัท เมืองไทยประกันชีวิต ยืนยันให้ลูกค้าได้มากกว่าสิทธิตามกรมธรรม์ 
ขณะที่นางพิตราภรณ์ บุณยรัตพันธุ์ ผู้ช่วยกรรมการผู้จัดการ บริษัท เมืองไทยประกันชีวิต ยืนยันว่า ปัจจุบันบริษัทสามารถให้สิทธิประโยชน์แก่ลูกค้ามากกว่าสิทธิที่มีตามสัญญาประกันภัย เช่น การมีสไมล์ คลับ หรือเลขาส่วนตัวที่จะคอยช่วยเหลือหาคำตอบในเรื่องต่างๆ ให้ และหากิจกรรมที่ตรงกับความต้องการมาคอยให้ความบันเทิงกับลูกค้า
สำหรับการร่วมมือกับทีคิวเอ็มฯ คือการนำสินค้าของบริษัทขายผ่านบริษัทดังกล่าว ทั้งในรูปของลูกค้ารายย่อยและประกันกลุ่ม ซึ่งปีนี้เป็นปีแรกที่ได้ร่วมงานกับบริษัทดังกล่าว และตั้งเป้ายอดขายไว้ที่ 100 ล้านบาท 
ขณะที่ 6 เดือนแรกสามารถขายผ่านบริษัท ทีคิวเอ็มฯ และเรียกเก็บเงินได้แล้ว 30 ล้านบาท แต่ยอดลูกค้าที่แสดงความจำนงซื้อประกันของบริษัทผ่านทีคิวเอ็มฯ วิ่งไปถึง 60 ล้านบาทแล้ว คาดว่าน่าจะได้ตามเป้าหมายที่วางไว้
ความร่วมมือกันของทั้ง 3 บริษัท นับเป็นการทำตลาดเชิงรุกอีกหนึ่งรูปแบบในยุคการแข่งขันรุนแรงที่ไม่อาจยืนอยู่ลำพัง ต้องหาพันธมิตรร่วมกันแย่งชิงตลาด